放魚
作者：白居易
朝代：唐

paragraphs: 曉日提竹籃，家僮買春蔬。
青青芹蕨下，疊臥雙白魚。
無聲但呀呀，以氣相喣濡。
傾籃寫地上，撥刺長尺餘。
豈唯刀机憂，坐見螻蟻圖。
脫泉雖已久，得水猶可蘇。
放之小池中，且用救乾枯。
水小池窄狹，動尾觸四隅。
一時幸苟活，久遠將何如。
憐其不得所，移放於南湖。
南湖連西江，好去勿踟躕。
施恩即望報，吾非斯人徒。
不須泥沙底，辛苦覓明珠。